b'\n_START_ARTICLE_\nPovodni mo\xc5\xbe v Savinji\n_START_SECTION_\nKratek povzetek\n_START_PARAGRAPH_\nPod ljubenskim mostom v Savinji je \xc5\xbeivel povodni mo\xc5\xbe, ki je piskal na pi\xc5\xa1\xc4\x8dal, na katero so se odzivale vile pogorkinje z Rogatca tako, da so zaplesale in razmetale senene kope. Kmetje so vsak dan seno grabili na kupe. Ljubenci so vedeli, kdo jim razdira kope, vendar so potrpeli, ker se niso hoteli zameriti vilam._NEWLINE_Star mlinar je nekega dne, ko je bil naveli\xc4\x8dan razmetanega sena, povodnega mo\xc5\xbea in vile preklel in si tako nakopal njihovo sovra\xc5\xa1tvo. Ko je bil mlinarjev sin star eno leto, se je nekega dne igral ob bregu Savinje. Takrat ga je ugrabil povodni mo\xc5\xbe._NEWLINE_Povodni mo\xc5\xbe se je po enem letu odpravil na lov in pozabil zapreti vrata svojega gradu. Otrok se je od\xc5\xa1el igrat na grajski prag, takrat pa je mlinar ravno lovil ribe in potegnil iz vode ribi\xc5\xa1ko mre\xc5\xbeo, v kateri je bil v njej njegov sin. Mlinar in njegova \xc5\xbeena sta bila spet sre\xc4\x8dna in mlinar se ni nikoli ve\xc4\x8d jezil, kadar so mu vile razmetale senene kope.\n_START_SECTION_\nAnaliza dela\n_START_PARAGRAPH_\nKnji\xc5\xbeevni prostor je postavljen pod ljubenski most, pod katerim te\xc4\x8de reka Savinja. V njej je \xc5\xbeivel povodni mo\xc5\xbe, ki je kasneje ugrabil sina va\xc5\xa1kega mlinarja, ki je \xc5\xbeivel na bregu Savinje. Dogajalni \xc4\x8das: dve leti._NEWLINE_Stranske knji\xc5\xbeevne osebe so: mlinarjev sin, mlinarjeva \xc5\xbeena, vile, Ljubenci._NEWLINE_Glavni knji\xc5\xbeevni osebi sta: mlinar, povodni mo\xc5\xbe._NEWLINE_Med glavnima knji\xc5\xbeevnima osebama pride do spora, povodni mo\xc5\xbe ugrabi mlinarjevega sina. Pojavljajo se motivi plesa, ma\xc5\xa1\xc4\x8devanja in \xc5\xbealosti, veselja. V pripovedki so okrasni pridevki (skalnati grad, zeleni mah \xe2\x80\xa6), pomanj\xc5\xa1evalnice (ribice, sin\xc4\x8dek \xe2\x80\xa6) in personifikacije (ribice so poplesavale)._NEWLINE_Tema zgodbe je spor med mlinarjem in povodnim mo\xc5\xbeem, ter posledice njunega spora.'